“ราชกิจจาฯ” ประกาศหลักเกณฑ์ส่งออกหน้ากากอนามัย
"ราชกิจจานุเบกษา" ประกาศหลักเกณฑ์ วิธีการ และเงื่อนไขในการขออนุญาต การอนุญาต แบบหนังสืออนุญาต และวิธีการส่งออกซึ่งหน้ากากอนามัย เพิ่มเติม
"ราชกิจจานุเบกษา" ประกาศหลักเกณฑ์ วิธีการ และเงื่อนไขในการขออนุญาต การอนุญาต แบบหนังสืออนุญาต และวิธีการส่งออกซึ่งหน้ากากอนามัย เพิ่มเติม
27 ก.พ. 2563

เว็บไซต์ราชกิจจานุเบกษา เผยแพร่ประกาศสำนักงานคณะกรรมการกลางว่าด้วยราคาสินค้าและบริการ ฉบับที่ 8 พ.ศ. 25863 เรื่อง หลักเกณฑ์ วิธีการ และเงื่อนไขในการขออนุญาต การอนุญาต แบบหนังสืออนุญาต และวิธีการส่งออกซึ่งหน้ากากอนามัย เพิ่มเติม
ตามที่คณะกรรมการกลางว่าด้วยราคาสินค้าและบริการ ได้ออกประกาศคณะกรรมการกลางว่าด้วยราคาสินค้าและบริการ ฉบับที่ 2 พ.ศ. 2563 เรื่อง การควบคุมการส่งออกไปนอกราชอาณาจักรซึ่งหน้ากากอนามัย ลงวันที่ 4 กุมภาพันธ์ พ.ศ. 2563 ซึ่งแก้ไขเพิ่มเติมโดยประกาศคณะกรรมการกลางว่าด้วยราคาสินค้าและบริการ ฉบับที่ 8 พ.ศ. 2563 เรื่อง การควบคุมการส่งออกไปนอกราชอาณาจักรซึ่งหน้ากากอนามัย เพิ่มเติม ลงวันที่ 20 กุมภาพันธ์ พ.ศ. 2563 กำหนดห้ามมิให้บุคคลใดส่งออกไปนอกราชอาณาจักร ซึ่งหน้ากากอนามัย เว้นแต่จะได้รับอนุญาตจากเลขาธิการตามข้อเสนอของคณะอนุกรรมการที่คณะกรรมการกลางว่าด้วยราคาสินค้าและบริการแต่งตั้งทั้งนี้ หลักเกณฑ์ วิธีการ และเงื่อนไขในการขออนุญาต การอนุญาต แบบหนังสืออนุญาต และวิธีการส่งออกให้เป็นไปตามที่เลขาธิการกำหนด ไปแล้ว นั้น
เพื่อให้การกำกับดูแลการส่งออกไปนอกราชอาณาจักรซึ่งหน้ากากอนามัย มีความรัดกุมเหมาะสม และรักษาปริมาณสินค้าให้มีเพียงพอต่อความต้องการมากยิ่งขึ้น อาศัยอำนาจตามความในข้อ 4 แห่งประกาศคณะกรรมการกลางว่าด้วยราคาสินค้าและบริการ ฉบับที่ 2 พ.ศ. 2563 เรื่องการควบคุมการส่งออกไปนอกราชอาณาจักรซึ่งหน้ากากอนามัย ลงวันที่ 4 กุมภาพันธ์ พ.ศ. 2563 เลขาธิการคณะกรรมการกลางว่าด้วยราคาสินค้าและบริการ จึงออกประกาศ ดังต่อไปนี้
ข้อ 1 ประกาศฉบับนี้ให้ใช้บังคับตั้งแต่วันประกาศเป็นต้นไป
ข้อ 2 ให้ยกเลิกความในข้อ 3 แห่งประกาศสำนักงานคณะกรรมการกลางว่าด้วยราคาสินค้าและบริการ ฉบับที่ 4 พ.ศ. 2563 เรื่อง หลักเกณฑ์ วิธีการ และเงื่อนไขในการขออนุญาตการอนุญาต แบบหนังสืออนุญาต และวิธีการส่งออกซึ่งหน้ากากอนามัย ลงวันที่ 5 กุมภาพันธ์ พ.ศ. 2563 และให้ใช้ความต่อไปนี้แทน
“ข้อ 3 ให้บุคคลที่ประสงค์จะส่งออกไปนอกราชอาณาจักรซึ่งหน้ากากอนามัย ตามประกาศคณะกรรมการกลางว่าด้วยราคาสินค้าและบริการ ฉบับที่ 2 พ.ศ. 2563 เรื่อง การควบคุมการส่งออกไปนอกราชอาณาจักรซึ่งหน้ากากอนามัย ลงวันที่ 4 กุมภาพันธ์ พ.ศ. 2563 ซึ่งแก้ไขเพิ่มเติมโดยประกาศคณะกรรมการกลางว่าด้วยราคาสินค้าและบริการ ฉบับที่ 8 พ.ศ. 2563 เรื่องการควบคุมการส่งออกไปนอกราชอาณาจักรซึ่งหน้ากากอนามัย เพิ่มเติม ลงวันที่ 20 กุมภาพันธ์ พ.ศ. 2563 ยื่นคำขอตามแบบ สนอ. 01 ท้ายประกาศนี้ ต่อพนักงานเจ้าหน้าที่ ณ สำนักงานคณะกรรมการกลางว่าด้วยราคาสินค้าและบริการ กรมการค้าภายใน กระทรวงพาณิชย์”
ข้อ 3 ให้ยกเลิกความในข้อ 5 และข้อ 6 แห่งประกาศสำนักงานคณะกรรมการกลางว่าด้วยราคาสินค้าและบริการ ฉบับที่ 4 พ.ศ. 2563 เรื่อง หลักเกณฑ์ วิธีการ และเงื่อนไขในการขออนุญาต การอนุญาต แบบหนังสืออนุญาต และวิธีการส่งออกซึ่งหน้ากากอนามัย ลงวันที่ 5 กุมภาพันธ์ พ.ศ. 2563 และให้ใช้ความต่อไปนี้แทน
“ข้อ 5 เมื่อพนักงานเจ้าหน้าที่ได้รับคำขอพร้อมเอกสารหลักฐานตามข้อ 4 แล้วให้ตรวจสอบความถูกต้องของคำขอและเอกสารหลักฐาน หากเห็นว่าคำขอหรือเอกสารหลักฐานไม่ถูกต้องหรือไม่ครบถ้วน ให้พนักงานเจ้าหน้าที่แจ้งให้ผู้ขออนุญาตแก้ไขเพิ่มเติมคำขอหรือจัดส่งเอกสารหลักฐานให้ถูกต้องครบถ้วนภายในระยะเวลาที่กำหนด
กรณีที่ผู้ขออนุญาตไม่ดำเนินการภายในระยะเวลาที่กำหนด ให้ถือว่าผู้ขออนุญาตละทิ้งคำขอและให้พนักงานเจ้าหน้าที่จำหน่ายคำขอดังกล่าว
เมื่อคำขอ และเอกสารหลักฐานถูกต้องครบถ้วน ให้พนักงานเจ้าหน้าที่ตามวรรคหนึ่งส่งคำขอพร้อมเอกสารหลักฐานให้คณะอนุกรรมการที่คณะกรรมการกลางว่าด้วยราคาสินค้าและบริการแต่งตั้ง เพื่อพิจารณา พร้อมข้อเสนอประกอบการพิจารณาของเลขาธิการ แล้วนำเสนอเลขาธิการซึ่งมีอำนาจออกหนังสืออนุญาตการส่งออก
ข้อ 6 ให้เลขาธิการพิจารณาออกหนังสืออนุญาตการส่งออกไปนอกราชอาณาจักรซึ่งหน้ากากอนามัยตามข้อเสนอของคณะอนุกรรมการที่คณะกรรมการกลางว่าด้วยราคาสินค้าและบริการแต่งตั้ง โดยคำนึงถึงลักษณะจำเพาะของสินค้า ข้อจำกัดด้านลิขสิทธิ์ ความจำเป็นเร่งด่วนในการใช้ภายในประเทศการจัดหาหน้ากากอนามัยเพื่อสนับสนุนการจัดสรรให้ใช้ในประเทศ ตามที่เห็นสมควร ทั้งนี้ ผู้อนุญาตอาจจำกัดปริมาณการส่งออกก็ได้”
ข้อ 4 คำขอรับหนังสืออนุญาตการส่งออกไปนอกราชอาณาจักรซึ่งหน้ากากอนามัยที่ได้ยื่นไว้ก่อนวันที่ประกาศฉบับนี้ใช้บังคับ และยังอยู่ในระหว่างการพิจารณาของพนักงานเจ้าหน้าที่ ให้ถือว่าเป็นคำขอตามประกาศฉบับนี้เมื่อพนักงานเจ้าหน้าที่พิจารณาคำขอตามวรรคหนึ่งแล้ว เห็นว่าคำขอและเอกสารหลักฐานถูกต้องครบถ้วน ให้ดำเนินการตามข้อ ๕ ต่อไป
 
ประกาศ ณ วันที่ 21 กุมภาพันธ์ พ.ศ. 2563
วิชัย โภชนกิจ
อธิบดีกรมการค้าภายใน
เลขาธิการคณะกรรมการกลางว่าด้วยราคาสินค้าและบริการ



 